La Llei 24/1991, de 29 de novembre, de l'habitatge, preveu el desplegament reglamentari dels procediments i criteris d'adjudicació d'habitatges de protecció oficial, i la Llei 20/1991, de 25 de novembre, de promoció de l'accessibilitat i supressió de barreres arquitectòniques, estableix una reserva d'habitatges per a persones amb mobilitat reduïda.
En desplegament de la Llei 24/1991, es va dictar el Decret 282/1995, pel qual es regula el procediment d'adjudicació d'habitatges, modificat pel Decret 87/1998, de 31 de març.
El Decret 282/1995 va ser declarat nul per Sentència del Tribunal Superior de Justícia de Catalunya la part dispositiva de la qual, un cop esdevinguda ferma la sentència, es va publicar al Diari Oficial de la Generalitat de Catalunya per la Resolució de 16 de maig de 2000.
D'altra banda, segueix vigent el Decret 53/1991, de 4 de març, pel qual es regula la cessió dels habitatges de protecció oficial de promoció pública en règim d'arrendament.
Així mateix, el Decret 201/1998, de 30 de juliol, defineix les línies de finançament i dels ajuts públics per a actuacions protegibles en matèria d'habitatge a càrrec dels pressupostos de la Generalitat i concreta els ajuts regulats en el Reial decret 1186/1998, de 12 de juny, per al període 1998-2001, gestionats directament per la Generalitat.
El present Decret substitueix el Decret 282/1995, d'11 d'octubre, i té per tant, com a objecte immediat la regulació de la Comissió d'Adjudicació i l'establiment dels criteris i del procediment d'adjudicació dels habitatges de promoció pública, el procediment d'adjudicació en segones transmissions i la regulació unitària de les promocions finalistes.
També duu a terme l'adequació necessària al nou marc jurídic estatal i català sobre finançament d'actuacions protegibles en matèria d'habitatge.
La competència en aquesta matèria es preveu al Decret 192/1993, de 27 de juliol, de reestructuració del Departament de Benestar Social, i al Decret 275/1988, de 12 de setembre, pel qual s'adscriuen al Departament de Benestar Social determinades competències en matèria d'habitatge.
Per tot l'exposat, vista la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, d'acord amb l'informe de la Comissió de Govern Local, i d'acord amb el dictamen de la Comissió Jurídica Assessora, a proposta del conseller de Política Territorial i Obres Públiques i de la consellera de Benestar Social,
Aquest Decret té per objecte l'establiment del procediment d'adjudicació dels habitatges qualificats en règim de promoció pública, promoguts per la Generalitat de Catalunya, a càrrec dels seus recursos o d'altres recursos de naturalesa pública, inclosos els adjudicats en segones o posteriors adjudicacions, i l'establiment del procediment d'adjudicació de les promocions finalistes, en el règim de promoció pública o en qualsevol altre règim de protecció pública.
Als efectes del que disposa aquest Decret s'entén per habitatges de promoció pública els realitzats amb qualsevol dels objectius que per aquesta modalitat fixa la Llei 24/1991, de 29 de novembre, de l'habitatge, i que estan qualificats com a tals per la Generalitat de Catalunya, per integrar els programes d'habitatges públics, d'acord amb la definició efectuada per l'article 3 del Decret 201/1998, de 30 de juliol, excloent, per tant, els habitatges de protecció pública als quals es refereix l'article 4 del mateix Decret.
Els habitatges qualificats en règim de promoció pública poden ser alienats o llogats, per motius d'interès públic o social, a persones jurídiques sense afany de lucre titulars de serveis de caràcter assistencial, sempre que els destinin a domicili o residència de persones físiques, en compliment de les seves finalitats assistencials, i sempre que no s'alteri de forma substancial la destinació i les finalitats per a les quals es va construir la promoció.
Unitat familiar i ingressos familiars
4.1 Als efectes del que disposa aquest Decret respecte dels habitatges de promoció pública, s'entén per unitat familiar el grup de convivència que hagi de residir a l'habitatge objecte d'adjudicació.
4.2 Als efectes del que disposa aquest Decret i la seva normativa de desplegament, s'entén per ingressos familiars els percebuts per les persones següents:
a) Els cònjuges no separats legalment, i, si s'escau, els dels fills menors d'edat i els fills majors d'edat, respecte als quals els pares tinguin la potestat prorrogada o rehabilitada.
No obstant això, resten exclosos els ingressos dels menors d'edat emancipats o que visquin independentment dels pares, amb el seu consentiment.
b) El pare o la mare i, els fills, en els mateixos supòsits que estableix l'apartat a).
c) Els dos membres d'una unió estable de parella ja constituïda i, si s'escau, els seus fills, en els mateixos supòsits que estableix l'apartat a).
d) Els membres d'una parella que manifestin la seva voluntat de crear un nou nucli familiar.
Les persones no incloses en els apartats a), b), c) o d) seran considerades unitat familiar independent a efectes del còmput dels ingressos familiars màxims.
4.3 En aquells supòsits en què hi hagi familiars de la persona sol·licitant de l'habitatge amb dret a obtenir permís de residència a Espanya per reagrupar-se amb ella, i en què s'acrediti haver-se iniciat els tràmits per a l'exercici del dret esmentat, els familiars reagrupables també es consideraran, a tots els efectes, com a membres de la unitat familiar.
Promocions finalistes i segones i posteriors adjudicacions
5.1 Als efectes del que disposa aquest Decret s'entén per promoció finalista, en règim de promoció pública o de qualsevol altre règim de protecció pública, aquella que té per objecte el reallotjament de les persones afectades per operacions de remodelació o altres actuacions urbanístiques.
5.2 Als efectes del que disposa aquest Decret i la seva normativa de desplegament, s'entén per habitatges que han de ser objecte de segones i posteriors adjudicacions aquells habitatges qualificats de promoció pública, la titularitat dels quals recupera l'Administració de la Generalitat, mitjançant procediments civils o administratius.
Als efectes d'aquest Decret s'entén per habitatges sobrants aquells que resten sense adjudicar un cop complerts els tràmits que estableix l'article 16.
7.1 La Comissió d'Adjudicació d'Habitatges, adscrita a la Direcció General de Serveis Comunitaris del Departament de Benestar Social, es constituirà, amb la composició i les funcions que estableixen els articles següents, per a cadascuna de les promocions, llevat de les de caràcter finalista, per a l'adjudicació d'habitatges de promoció pública promoguts per la Generalitat de Catalunya a càrrec dels seus recursos o de forma cofinançada amb altres administracions públiques.
7.2 La Comissió d'Adjudicació d'Habitatges es regirà pel que disposa aquest Decret, quant a la seva composició i funcions, i per les normes internes d'organització i funcionament, sens perjudici de l'aplicació de la normativa vigent aplicable als òrgans col·legiats de l'Administració de la Generalitat, en tot allò que no s'hi prevegi.
La composició de la Comissió d'Adjudicació d'Habitatges, per a cadascuna de les promocions, serà la següent:
Presidència: la persona titular de la Direcció General de Serveis Comunitaris o persona en qui delegui.
La persona titular del Servei d'Habitatge Social.
La persona titular de la Secció d'Ajuts i Adjudicacions del Servei d'Habitatge Social.
Una persona en representació del Departament de Política Territorial i Obres Públiques, designada per la persona titular de la Direcció General d'Actuacions Concertades, Arquitectura i Habitatge.
Els alcaldes o les alcaldesses dels municipis on estiguin situats els habitatges objecte de l'adjudicació, o persones en qui deleguin.
La persona titular de la Presidència del consell comarcal on estiguin situats els habitatges objecte de l'adjudicació quan afectin més d'un municipi.
Secretaria: la persona titular de la Secció d'Ajuts i Adjudicacions del Servei d'Habitatge Social.
9.1 La Comissió d'Adjudicació d'Habitatges té les funcions següents:
a) Elaborar les normes particulars per a cadascuna de les promocions per a l'adjudicació d'habitatges de promoció pública, les quals seran aprovades pel president de la Comissió i concretaran:
L'àmbit territorial de la promoció i els criteris dels requisits de residència o lloc de treball de forma continuada a l'àmbit territorial assenyalat i l'antiguitat respectiva.
Aquesta funció s'exercirà sempre que no s'hagi pactat prèviament l'àmbit territorial i els criteris de residència o lloc de treball per conveni.
Els límits mínim d'ingressos i el límit màxim d'ingressos que en cap cas podrà ser superior al que per règim li correspon d'acord amb la normativa aplicable; llevat del supòsit que preveu la disposició addicional 7 d'aquest Decret.
Aquesta funció s'exercirà sempre que no s'hagin pactat prèviament els límits d'ingressos en conveni.
La destinació dels habitatges d'acord amb el programa familiar fixat per la Comissió de Programació d'Habitatges.
Els requisits addicionals a les condicions d'accés als habitatges de promoció pública fixades a la secció primera del capítol 3.
Les reserves aprovades d'acord amb el que estableix l'apartat b).
b) Aprovar, llevat de quan es tracti de promocions finalistes, les reserves que estimi convenient per atendre situacions d'emergència social o d'urgent necessitat, donant compte de les mateixes a la Comissió de Programació, i determinar les reserves d'habitatge per a cada promoció aplicant les reserves aprovades per la Comissió de Programació d'Habitatges per cobrir necessitats de caràcter general per al compliment dels programes del Departament de Benestar Social i la reserva per a persones de mobilitat reduïda, en un percentatge no inferior al 3% establert a l'article 9 de la Llei 20/1991, de 25 de novembre, de promoció de l'accessibilitat i supressió de barreres arquitectòniques.
c) Acordar l'obertura i el termini de presentació de sol·licituds d'adjudicació per a cada promoció d'habitatges i proposar, quan s'escaigui, la seva pròrroga, a la Direcció General de Serveis Comunitaris, en els termes establerts per la normativa vigent reguladora del procediment administratiu comú.
d) Comunicar als ajuntaments afectats l'acord i el termini d'obertura, així com les normes particulars de la promoció, un cop aprovades, per tal que s'exposin en el tauler d'anuncis; i donar publicitat en els mitjans de comunicació que estimi convenients, sens perjudici de la divulgació que faci l'ajuntament afectat.
e) Adoptar i, si escau, proposar a l'òrgan competent les actuacions que estimi convenients dur a terme al llarg del procés d'adjudicació, en especial la modificació de les normes particulars de la promoció per possibilitar l'adjudicació de tota la promoció, i la determinació dels criteris per a l'adjudicació dels habitatges sobrants de cada promoció.
La Comissió podrà informar la llista provisional única i la llista definitiva d'adjudicataris quan ho sol·liciti el vocal representant de qualsevol dels municipis on estiguin situats els habitatges objecte d'adjudicació.
f) Totes les altres funcions que li siguin expressament encomanades per la persona titular del Departament de Benestar Social, en relació amb l'adjudicació d'habitatges qualificats de promoció pública, promoguts per la Generalitat de Catalunya.
9.2 L'emissió de l'informe que preveu l'article 9.e) la podrà delegar la Comissió en el municipi o els municipis que hagin sol·licitat que es faci aquest tràmit.
Adjudicació dels habitatges qualificats de promoció pública
Requisits per a l'adjudicació dels habitatges
Requisits d'accés als habitatges de promoció pública
10.1 Per poder accedir a un habitatge de promoció pública promogut per la Generalitat de Catalunya, la persona que presenti la sol·licitud i els membres de la seva unitat familiar hauran d'acreditar els requisits que s'especifiquen en els apartats següents sobre ingressos econòmics, patrimoni i residència.
10.2 Els requisits que ha de complir la persona sol·licitant i qualsevol altre membre de la unitat familiar per accedir, en règim de compravenda o lloguer, a un habitatge qualificat de promoció pública són:
a) Que la persona sol·licitant, o almenys, qualsevol altre membre de la unitat familiar, resideixi o treballi de forma continuada en l'àmbit territorial i durant el temps que s'estableixi en les normes particulars de cada promoció.
No obstant això, també podran sol·licitar habitatge:
Els emigrants de Catalunya que hi van residir en qualsevol dels seus municipis, sempre que manifestin la seva voluntat de retornar o hagin retornat en el termini màxim de l'any immediatament anterior a la data d'obertura de la promoció i acreditin almenys tres anys continuats de residència a l'estranger.
Les persones que s'hagin empadronat en l'àmbit territorial que estableixen les normes particulars, durant un període mínim i continuat de 10 anys, i que es van veure obligades a marxar del municipi per raons laborals justificades, quan manifestin la seva voluntat de retornar o faci menys de sis mesos que hagin retornat.
b) Acreditar uns ingressos familiars ponderats, en còmput anual, no superiors a 2,5 milions de pessetes.
Per ponderar els ingressos familiars, s'aplicaran els mateixos criteris establerts a l'article 14 del Decret 201/1998, de 30 de juliol, pel qual s'estableixen els ajuts públics en matèria d'habitatge a càrrec de la Generalitat de Catalunya i es regula la gestió dels ajuts previstos en el Reial decret 1186/1998, de 12 de juny.
c) No ser propietari o titular d'un dret real d'ús o gaudi sobre cap habitatge, llevat que concorri alguna de les circumstàncies següents:
Pèrdua de l'ús de l'habitatge com a conseqüència d'una dissolució o nul·litat matrimonial o separació legal.
Que l'habitatge no compleixi els requisits legals per a l'obtenció de la cèdula d'habitabilitat.
Que l'habitatge tingui una superfície inadequada amb relació al nombre de membres de la unitat familiar.
S'entén per superfície inadequada la inferior a 10 m2 per membre de la unitat familiar i, en tot cas, la inferior a 40 m2.
Que l'habitatge estigui subjecte a expedient d'expropiació forçosa, llevat del supòsit que l'expropiació provingui d'un expedient sancionador per infracció del règim legal dels habitatges de protecció oficial.
d) No ser propietari de cap altre bé immoble, llevat que es tracti d'un garatge o local de negoci dedicat a ús propi, o d'un terreny no urbanitzable.
e) No haver estat titular d'un habitatge qualificat de promoció pública o protecció oficial dins els 10 anys anteriors a la data d'inici de presentació de sol·licituds, llevat de renúncia de l'habitatge anterior davant de l'Administració o permís de venda donat per aquesta.
10.3 El compliment dels requisits d'accés i de les circumstàncies del barem s'han d'entendre referits a la data d'inici de presentació de sol·licituds.
Exclusió dels règims de promoció pública
Serà motiu d'exclusió de l'accés, en règim de compravenda o lloguer, a un habitatge qualificat de promoció pública:
a) Que ni el sol·licitant ni cap membre de la unitat familiar estiguin empadronats o treballin en l'àmbit territorial assenyalat en les normes particulars de cada promoció, llevat de les excepcions previstes a l'article 10.2.b)
b) La concurrència de circumstàncies que comportin l'incompliment dels requisits d'accés establerts a l'article anterior.
c) Els canvis en les composicions familiars manifestades a la sol·licitud inicial, llevat dels casos en què el canvi sigui conseqüència de naixement de fills, adopcions, tuteles legals o defuncions, degudament acreditats.
Si els canvis de composició familiar, llevat de les excepcions contemplades al paràgraf anterior, s'al·leguen un cop adjudicat l'habitatge i abans de la contractació o escripturació, serà causa suficient per deixar sense efecte l'adjudicació.
d) Que el sol·licitant no aporti la documentació per acreditar els requisits d'accés a l'habitatge.
Procediment d'adjudicació d'habitatges qualificats en règim de promoció pública
12.1 Les sol·licituds es formalitzaran en el model oficial que facilitaran la Direcció General de Serveis Comunitaris i els ajuntaments del municipi on s'ubiqui la promoció i s'hi adjuntaran necessàriament els documents que s'indiquin a l'imprès per tal d'acreditar els requisits exigits.
12.2 Les sol·licituds, conjuntament amb la documentació requerida s'adreçaran a la Direcció General de Serveis Comunitaris i es presentaran en el registre de l'ajuntament del municipi on s'ubiqui la promoció, en el registre de les seus de les delegacions territorials del Departament de Benestar Social, o en el registre de la Direcció General de Serveis Comunitaris, sens perjudici del que disposa l'article 38 de la Llei 30/1992, de 26 de novembre, de règim jurídic de les administracions públiques i del procediment administratiu comú.
12.3 El termini de presentació de sol·licituds, que en tots els casos no serà inferior a 15 dies, serà el que estableixen les normes particulars de cada promoció, les quals s'exposaran en el tauler d'anuncis de l'ajuntament corresponent i en les dependències de la seu de la Direcció General de Serveis Comunitaris.
12.4 L'endemà de la data de finalització del termini de presentació de sol·licituds, l'ajuntament les trametrà a la Direcció General de Serveis Comunitaris per a la seva valoració.
12.5 La Direcció General de Serveis Comunitaris admetrà a tràmit les sol·licituds formulades dins el termini establert, complimentades en model normalitzat i acompanyades de la totalitat de la documentació exigida i, si escau, requerirà la persona sol·licitant perquè, en el termini màxim de 10 dies, esmeni els errors, les omissions o la manca de documentació detectats, amb la indicació que, si així no ho fes, se li tindrà per desistit de la seva petició, i s'arxivarà, amb la resolució declarativa prèvia de la circumstància concorrent.
12.6 Excepcionalment, i amb la resolució prèvia del director general de Serveis Comunitaris, s'admetran les sol·licituds presentades fora de termini quan els fets que hagin motivat la sol·licitud s'hagin produït amb posterioritat al venciment del termini establert, però abans de la proposta de resolució del procediment.
Llista provisional d'admesos i d'exclosos
13.1 El Servei d'Habitatge Social de la Direcció General de Serveis Comunitaris comprovarà, a la vista de les sol·licituds i la documentació presentades, si aquestes compleixen els requisits per accedir als habitatges objecte de la promoció, i procedirà a confeccionar en el termini màxim de tres mesos a comptar des de l'endemà de l'acabament del termini de presentació de sol·licituds, la llista provisional de sol·licitants admesos i la llista provisional d'exclosos, amb expressió de la puntuació provisional assolida en la valoració del barem de puntuació que figura a l'annex i dels motius d'exclusió.
La llista es trametrà a l'ajuntament corresponent per tal de ser exposada durant 10 dies al tauler d'anuncis.
13.2 Durant els 10 dies d'exposició de la llista els sol·licitants poden fer les al·legacions que considerin oportunes.
No s'admetrà en període d'al·legacions documentació que s'havia d'haver aportat juntament amb la sol·licitud o en el termini dels 10 dies que estableix l'article 12.5.
13.3 L'endemà de la data de finalització del termini d'exposició de la llista provisional d'admesos i d'exclosos, la persona representant de l'ajuntament en la Comissió d'Adjudicació trametrà les al·legacions presentades, juntament amb els informes que consideri oportuns, a la Direcció General de Serveis Comunitaris i retornarà les llistes provisionals amb la diligència d'haver estat exposades al públic durant el termini preceptiu.
14.1 Es valoraran les al·legacions formulades i, amb la proposta prèvia de la Secció d'Ajuts i Adjudicacions, el Servei d'Habitatge Social dictarà resolució aprovatòria de la llista definitiva d'admesos, amb indicació dels adjudicataris, ordenada per la puntuació obtinguda segons barem i d'acord amb els criteris que estableix l'article següent per als empats de puntuació, i de la llista definitiva d'exclosos, amb expressió dels motius d'exclusió.
14.2 La resolució aprovatòria de les llistes esmentades serà tramesa a l'ajuntament per a la seva exposició pública durant un termini de 15 dies, transcorregut el qual l'ajuntament la retornarà a la Direcció General de Serveis Comunitaris amb la diligència acreditativa d'haver-se exposat al públic durant el termini establert.
14.3 Transcorregut el termini màxim de quatre mesos a comptar de l'endemà de la data d'acabament del termini de presentació de sol·licituds, prorrogable en els termes de l'article 42.6 de la Llei 30/1992, de 26 de novembre, sense que s'hagi dictat i publicat la resolució expressa del procediment, les persones interessades podran entendre desestimades les seves pretensions.
14.4 Contra la Resolució aprovatòria de les llistes definitives esmentades es podrà presentar recurs d'alçada davant del director general de Serveis Comunitaris dins el termini i en els termes que estableix la normativa vigent.
15.1 Esdevindran adjudicataris els sol·licitants admesos amb més puntuació, d'acord amb el barem establert a l'annex.
15.2 Els empats de puntuació determinants d'adjudicació es resoldran en favor d'aquelles sol·licituds que presentin més puntuació pels conceptes de "necessitat d'habitatge" del barem de puntuació.
En cas de persistir l'empat es dirimirà en favor de les unitats familiars amb més puntuació en l'apartat "valoració dels ingressos familiars" del barem; posteriorment es resoldrà en favor de les unitats familiars amb més fills menors a càrrec seu, i, en quart lloc, a favor dels sol·licitants amb més edat.
Els empats posteriors es dirimiran per sorteig, que podrà ser públic o celebrar-se davant notari.
16.1 Els sol·licitants admesos que no hagin resultat adjudicataris d'acord amb el que estableix l'article precedent, formaran part de la llista d'espera.
16.2 La llista d'espera, ordenada d'acord amb la puntuació resultant de l'aplicació del barem i, en cas d'empats de puntuació, dels criteris de l'article 15, tindrà una vigència d'un any, i els que hi constin seran cridats per l'ordre establert en cas de disponibilitat d'habitatge per renúncia expressa de l'adjudicatari o en els casos en que es deixi sense efecte l'adjudicació.
16.3 Els sol·licitants admesos que formen part de la llista d'espera hauran de continuar complint els requisits d'accés als habitatges per poder, si s'escau, resultar adjudicataris.
A aquests efectes, el Servei d'Habitatge Social podrà demanar, en qualsevol moment, l'actualització de les dades que consten en les sol·licituds inicials.
17.1 L'òrgan competent de l'Administració de la Generalitat o de l'administració titular dels habitatges en actuacions promogudes per conveni assignarà els habitatges als adjudicataris seleccionats conforme al que estableixen els articles precedents.
En l'acte del sorteig, que serà públic o se celebrarà davant de notari, s'inclouran tots els habitatges que integren la promoció llevat de les reserves establertes.
El tipus d'habitatge que s'adjudiqui s'adequarà al nombre de membres de la unitat familiar en relació amb els tipus d'habitatges que integrin la promoció segons nombre de dormitoris.
17.2 En l'acte del sorteig, quan aquest sigui públic, s'exposarà la relació dels habitatges objecte d'assignació, amb l'especificació de la seva ubicació, superfície útil, preu de venda o renda, règim d'adjudicació i nombre de dormitoris.
Efectuat el sorteig, l'òrgan competent notificarà el resultat del sorteig a l'ens titular de la promoció.
18.1 Un cop assignats els habitatges, l'ens públic promotor o l'empresa pública administradora notificarà als adjudicataris la data de signatura del contracte i/o de formalització de l'escriptura pública, així com les quantitats a aportar en concepte de fiança, aportació inicial o altres despeses.
Si el sorteig d'assignació d'habitatge es va celebrar davant notari, la comunicació inclourà la informació sobre l'habitatge a què fa referència l'article 17.2.
18.2 Serà causa suficient per deixar sense efecte l'adjudicació que l'adjudicatari o els adjudicataris no compareguin o es neguin a formalitzar el contracte o l'escriptura o no aportin les quantitats fixades a la data assenyalada.
Aquest fet s'haurà comunicar formalment per l'ens públic promotor o empresa gestora dels habitatges a la Direcció General de Serveis Comunitaris, per tal de procedir a l'impuls de la llista d'espera.
En cas que la llista d'espera no sigui vigent o no n'hi hagi, o s'hagi impulsat en la seva totalitat, la Direcció General de Serveis Comunitaris ho notificarà a la Comissió d'Adjudicació, als efectes previstos a l'article 9.e).
19.1 El termini per a l'ocupació efectiva dels habitatges serà d'un mes, i s'ampliarà a tres mesos en el cas de creacions de nous nuclis familiars i a sis mesos pels emigrants que no retornin.
19.2 Els terminis fixats es comptaran des de l'endemà de la data de lliurament de claus i poden ser prorrogats per l'ens titular de la promoció, per motius justificats, en qualsevol dels casos.
19.3 La no-ocupació efectiva de l'habitatge en els terminis assenyalats serà causa suficient per deixar sense efecte l'adjudicació.
També ho serà l'ocupació de l'habitatge per composició familiar diferent de la manifestada en la sol·licitud; especialment en els casos en què s'hagi al·legat i puntuat el supòsit de creació de nou nucli familiar.
20.1 La selecció d'adjudicataris en les promocions finalistes s'ajustarà als requisits i als criteris establerts en aquest Decret, en el cas d'habitatges qualificats provisionalment de promoció pública i, en el cas d'habitatges qualificats provisionalment en règim de protecció pública, als requisits i els criteris establerts per la normativa vigent aplicable al règim de protecció a què es trobin acollits i, en ambdós supòsits, als requisits específics següents:
a) Ocupar l'habitatge objecte de substitució amb anterioritat a la data que es fixi per l'Administració promotora de cada promoció finalista.
En el seu defecte, caldrà atenir-se a la data d'aprovació definitiva de l'instrument de planejament on es fixi el sistema d'actuació del sector.
b) Que l'habitatge objecte de remodelació en constitueixi el domicili habitual i permanent.
c) Que els drets que tinguin sobre l'habitatge a substituir s'hagin transmès de mutu acord a l'Administració que actuï com a gestora de l'operació, llevat que aquesta transmissió no fos possible per causes alienes a la voluntat del sol·licitant.
d) Els ingressos familiars dels adjudicataris no podran ser superiors al límit màxim establert per al règim de qualificació provisional dels habitatges.
En cas de ser superiors, el preu de venda o la renda de l'habitatge s'incrementaran progressivament en funció dels ingressos acreditats per la unitat familiar sol·licitant.
e) Ser proposat com a adjudicatari de la fase o promoció de què es tracti per l'Administració promotora de l'operació de remodelació.
La proposta s'efectuarà de conformitat amb el que estableixen els epígrafs precedents d'aquest article i en funció de les fases en què estigui previst executar l'operació de substitució.
20.2 El còmput dels ingressos familiars i la seva ponderació es durà a terme, d'acord amb els mateixos criteris establerts a l'article 14 del Decret 201/1998, de 30 de juliol, pel qual s'estableixen els ajuts públics en matèria d'habitatge a càrrec de la Generalitat de Catalunya i es regula la gestió dels ajuts previstos en el Reial decret 1186/1998, de 12 de juny.
20.3 No serà motiu d'exclusió per a l'adjudicació ser propietari d'un habitatge fora del municipi on es troba la promoció finalista, quan aquest habitatge no estigui destinat a residència habitual i permanent.
21.1 L'Administració promotora del procés de substitució elaborarà, d'entre els afectats per la substitució, la relació de persones proposades per a l'adjudicació de cada fase o promoció finalista, tenint en compte l'establert en l'article precedent.
21.2 La proposta detallarà la relació nominal de persones afectades, amb expressió de si ocupen o no l'habitatge de forma habitual i permanent; el títol d'ocupació i la composició familiar que presenten en el moment d'efectuar-se la proposta.
21.3 El nombre d'unitats familiars proposades no podrà ser superior en nombre al total d'habitatges que componen la fase o promoció de què es tracti.
21.4 La proposta d'adjudicació serà tramesa per l'administració promotora a la Direcció General de Serveis Comunitaris amb una antelació mínima de quatre mesos a la data prevista inicialment per a la finalització de les obres.
22.1 Rebuda la proposta d'adjudicació a què es refereix l'article anterior, el Servei d'Habitatge Social obrirà un termini de presentació de sol·licituds, que serà comunicat a cadascuna de les persones que figurin en la proposta.
22.2 Les sol·licituds es presentaran en model oficial davant la Direcció General de Serveis Comunitaris i s'adjuntaran els documents que s'indiquin a l'imprès per tal d'acreditar els requisits exigits.
22.3 El Servei d'Habitatge Social revisarà i tramitarà les sol·licituds i la documentació requerida i, si escau, es requerirà al sol·licitant perquè, dins un termini màxim de 10 dies, esmeni els errors, omissions o la manca de documentació, amb els efectes previstos a l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú.
22.4 Efectuada la valoració de les sol·licituds i dins el termini màxim de quatre mesos a comptar de l'endemà de la data d'acabament del termini de presentació de sol·licituds, el Servei d'Habitatge Social, amb la proposta prèvia del cap de Secció d'Ajuts i Adjudicacions, dictarà la resolució aprovatòria de la llista d'adjudicataris i d'exclosos, tenint en compte la composició familiar acreditada i els tipus d'habitatges d'acord amb l'article 17.
Transcorregut l'esmentat termini, prorrogable en els termes de l'article 42.6 de la Llei 30/1992, de 26 de novembre, sense que s'hagi dictat i notificat la resolució expressa del procediment, les persones interessades podran entendre desestimades les seves pretensions.
22.5 Quan l'Administració de la Generalitat sigui la titular dels habitatges, el Servei d'Habitatge Social notificarà a tots els interessats la resolució amb la valoració definitiva de la seva sol·licitud i el lloc d'exposició de la llista.
En els altres supòsits, la notificació la realitzarà l'Administració titular dels habitatges.
22.6 Contra la resolució aprovatòria de la llista d'adjudicataris i d'exclosos, es podrà interposar recurs d'alçada, davant del director general de Serveis Comunitaris, dins el termini i en els termes que estableix la normativa vigent.
23.1 D'acord amb el que disposa la Llei 24/1991, de 29 de novembre, de l'habitatge, en tots els contractes i escriptures públiques s'establirà un dret de tempteig i retracte a favor de l'Administració i es faran constar les circumstàncies següents:
a) Que aquests drets es podran exercir durant tot el període de la qualificació.
b) Que l'Administració podrà comprar l'habitatge abonant a l'adjudicatari el 90% de la part amortitzada de capital de la part ajornada del preu de venda, més l'import de la indemnització que li hagi correspost per la compra de l'habitatge enderrocat si aquesta s'ha descomptat del preu de venda.
c) Que, en tot cas, seran a càrrec de l'adjudicatari les despeses notarials i registrals que es generin.
23.2 En cas de vendes o transmissions que vulnerin l'ordenament jurídic vigent, l'Administració de la Generalitat haurà de realitzar les actuacions que siguin procedents per a la recuperació de l'habitatge.
Segones i posteriors adjudicacions d'habitatges qualificats en règim de promoció pública
Segones i posteriors adjudicacions
Quan l'habitatge recuperat per l'Institut Català del Sòl estigui acollit al règim dels habitatges de promoció pública, s'adjudicarà amb la intervenció de la Comissió de Segones i Posteriors Adjudicacions, regulada pels articles següents, i d'acord amb el procediment que estableix l'article 28.
Comissió de Segones i Posteriors Adjudicacions
25.1 La Comissió de Segones i Posteriors Adjudicacions, adscrita a la Direcció General de Serveis Comunitaris, es constituirà amb la composició i les funcions que estableixen els articles següents, quan tingui constància de la disponibilitat d'un o més habitatges qualificats de promoció pública que hagin de ser objecte de segona o posterior adjudicació.
25.2 La Comissió de Segones i Posteriors Adjudicacions es regirà pel que disposa aquest Decret quant a la seva composició i funcions i per les normes internes d'organització i funcionament, sens perjudici de l'aplicació de la normativa vigent en matèria d'òrgans col·legiats en tot allò que no hi estigui previst.
La Comissió de Segones i Posteriors Adjudicacions té la composició següents:
Presidència: el delegat territorial del Departament de Benestar Social de l'àmbit territorial on s'ubiquin l'habitatge o els habitatges objecte de segones o posteriors adjudicacions, o la persona en qui delegui.
Un representant del Departament de Política Territorial i Obres Públiques designat pel director general d'Actuacions Concertades, Arquitectura i Habitatge.
Els alcaldes o les alcaldesses dels municipis on estiguin situats l'habitatge o els habitatges objecte de segones o posteriors adjudicació, o persones en qui deleguin.
La persona titular de la Presidència del consell comarcal corresponent al municipi on s'ubiquin l'habitatge o els habitatges objecte de segones o posteriors adjudicacions o persones en qui deleguin.
Una persona en representació de les associacions de veïns de l'àmbit corresponent, proposat per aquestes i nomenat pel President de la Comissió.
Secretaria: un tècnic adscrit a la Delegació Territorial del Departament de Benestar Social on estiguin ubicats l'habitatge o els habitatges objecte de segones o posteriors adjudicacions, designat pel delegat territorial corresponent.
Recuperada la titularitat i la possessió d'un habitatge qualificat en règim de promoció pública, l'ens públic promotor o l'empresa administradora del seu patrimoni comunicarà formalment aquest fet a la Presidència corresponent de la Comissió de Segones i Posteriors Adjudicacions.
Aquesta comunicació haurà d'anar acompanyada de la informació relativa a l'habitatge: ubicació, règim d'ús, condicions econòmiques de cessió en segones i posteriors adjudicacions, i de l'informe que acrediti que l'habitatge és apte a tots els efectes per tornar a ser adjudicat.
28.1 En el moment que la Comissió de Segones i Posteriors Adjudicacions tingui constància de la disponibilitat d'un o més habitatges de segones adjudicacions, acordarà l'obertura del procediment per a la seva adjudicació.
Les peticions efectuades per accedir a un habitatge de segones adjudicacions en el municipi on estiguin ubicats l'habitatge o els habitatges disponibles, fetes dins el termini de l'any immediatament anterior a la data d'inici del procediment, s'incorporaran com a sol·licituds fetes al procediment d'accés a l'habitatge o habitatges de segones adjudicacions disponibles, i, per tant, la Secretaria de la Comissió de Segones i Posteriors Adjudicacions notificarà als sol·licitants esmentats, que tinguin la sol·licitud vigent, l'obertura del procediment d'adjudicació perquè en el termini màxim de 15 dies presentin la documentació necessària per acreditar el compliment dels requisits per accedir als habitatges de promoció pública.
28.2 Simultàniament, es requerirà l'ajuntament on estigui ubicat l'habitatge, mitjançant el representant del Municipi a la Comissió de Segones i Posteriors Adjudicacions, perquè en el termini de 15 dies aporti proposta raonada de les necessitats d'habitatges més urgents de què tingui constància, acompanyada d'un informe dels Serveis Socials de l'Ajuntament o, si s'escau, del Consell Comarcal.
28.3 La Comissió de Segones i Posteriors Adjudicacions estudiarà i valorarà totes les sol·licituds de les persones o famílies que, reunint els requisits de l'article 10 per accedir a un habitatge de promoció pública, puguin optar a l'habitatge disponible, tenint en compte l'adequació i la idoneïtat de l'habitatge a les circumstàncies de necessitat d'habitatge, personals, familiars i econòmiques dels sol·licitants expressades al barem de promoció pública.
No obstant això, amb caràcter previ a l'aplicació del barem de puntuació, la Comissió de Segones i Posteriors podrà excloure del procés aquells sol·licitants les condicions personals o familiars dels quals no s'adeqüin a les característiques de l'habitatge disponible; o bé no s'adeqüin a les característiques del barri, polígon o comunitat de veïns de l'immoble on s'ubiqui l'habitatge objecte d'adjudicació.
Les exclusions que es fonamentin en alguna de les circumstàncies assenyalades haurà d'aprovar-se per unanimitat de la Comissió de Segones i Posteriors Adjudicacions.
28.4 No s'exigirà el requisit de residència o treball de forma continuada en els municipis on estigui ubicat l'habitatge objecte d'adjudicació, però serà una circumstància preferent.
28.5 La Comissió de Segones i Posteriors Adjudicacions adoptarà els seus acords i els elevarà com a proposta de resolució al director general de Serveis Comunitaris, que emetrà resolució.
Transcorregut el termini màxim de tres mesos a comptar des de la data d'obertura del procediment d'adjudicació, especificada en les comunicacions a què es refereix l'apartat 1, prorrogable en els termes de l'article 42.6 de la Llei 30/1992, de 26 de novembre, sense que s'hagi dictat i notificat la resolució expressa, els interessats podran entendre desestimades les seves pretensions per silenci administratiu.
28.6 Contra la resolució del procediment d'adjudicació es pot interposar recurs d'alçada davant de la persona titular del Departament de Benestar Social, dins el termini i amb els efectes establerts per la normativa vigent.
28.7 Un cop notificada l'adjudicació, el beneficiari disposarà de 15 dies per veure l'habitatge i, si hi està conforme, es procedirà a formalitzar el corresponent contracte.
En el supòsit que no es procedeixi a la signatura del contracte dins el termini, llevat de justa causa, s'entendrà que el beneficiari renuncia a l'habitatge i es deixarà sense efecte l'adjudicació.
—1 S'aplicarà l'interès per la demora, en la quantia que es determina a la Llei de finances públiques, pels supòsits d'incompliment de l'obligació de pagament de les quotes corresponents a l'amortització dels habitatges i altres quotes que es repercuteixin.
—2 Les condicions establertes per a les adjudicacions, recollides en els convenis ja subscrits en relació amb els polígons d'habitatges de Ciutat Badia, de Badia del Vallès, i Espronceda, de Sabadell, continuaran regint a l'entrada en vigor d'aquest Decret.
—3 Resta modificat parcialment l'article 56 del Decret 192/1993, de 27 de juliol, de reestructuració del Departament de Benestar Social, i se suprimeix l'incís "la gestió dels expedients de les segones adjudicacions dels habitatges de protecció oficial de promoció pública", referit a les funcions que desenvolupa la Secció d'Ajuts i d'Adjudicació de la Direcció General de Serveis Comunitaris.
—4 En relació amb les condicions d'habitabilitat i superfície, s'haurà de tenir en compte el Decret 28/1999, de 9 de febrer, sobre requisits mínims d'habitabilitat en els edificis d'habitatges.
—5 Els òrgans competents del Departament de Política Territorial i Obres Públiques trametran a la Direcció General de Serveis Comunitaris, amb una antelació mínima de sis mesos en relació a la data inicial prevista per a la finalització de les obres de construcció dels habitatges, tota la documentació relativa a la promoció necessària per a la preparació del procés d'adjudicació; especialment la relativa a qualificació, règim d'ús, quadre de superfície, nombre de dormitoris de cada habitatge, existència d'habitatges adaptats, préstec hipotecari, condicions econòmiques i quadre de preus de venda o renda.
—6 Les referències efectuades en aquest Decret al Decret 201/1998, de 30 de juliol, s'entendran fetes, en cada moment, a la norma reguladora de la matèria que el substitueixi, i a les normes que el despleguin o l'afectin.
—7 Les unitats familiars amb cinc o més fills menors d'edat, o majors d'edat incapacitats o que, no superant els 25 anys d'edat, siguin solters i no tinguin ingressos econòmics superiors al salari mínim interprofessional en còmput anual, podran ser adjudicatàries de dues vivendes qualificades de promoció pública, sempre que les mateixes constitueixin una unitat vertical u horitzontal.
El límit màxim d'ingressos familiars en aquest cas serà de 4,5 milions de pessetes, ponderats d'acord amb els criteris establerts en l'article 14 del Decret 201/1998, de 30 de juliol, i els ingressos econòmics del fill o fills majors d'edat únicament computaran a efectes de no superació del límit de 4,5 milions de pessetes esmentat.
—1 Fins que no s'hagi desplegat el que preveu l'article 47 de la Llei 24/1991, de 29 de novembre, de l'habitatge, el Decret 53/1991, de 4 de març, pel qual es regula la cessió dels habitatges de protecció oficial de promoció pública en règim d'arrendament, serà d'aplicació en tot el que no s'oposi al present Decret i a la normativa estatal vigent.
—2 Pel que fa a les promocions en què s'hagin iniciat obres d'alguna de les fases de la promoció en el moment de l'entrada en vigor d'aquest Decret, es continuarà aplicant la normativa vigent en la data d'inici de la promoció, sens perjudici del que disposen les normes reguladores del finançament i els ajuts públics de les actuacions protegibles en matèria d'habitatge.
Les promocions finalistes en què s'hagin iniciat obres en alguna de les fases d'acord amb la normativa vigent amb anterioritat a l'entrada en vigor d'aquest Decret continuaran regint-se per la normativa que sigui aplicable en la data d'inici de la promoció fins a la finalització de la resta de fases, únicament pel que fa al sistema de còmput d'ingressos familiars.
Es deroga el Decret 378/1988, de 14 de novembre, sobre modificació del Decret 216/1986, de 26 de maig, sobre programació i adjudicació d'habitatges de promoció pública, en tot el que fa referència a la Comissió d'Adjudicació, i en tot el que s'oposa al present Decret, sens perjudici del règim transitori que estableix el present Decret.
Aquest Reglament entrarà en vigor l'endemà de la seva publicació al DOGC.
Barcelona, 10 de juliol de 2001
Barem de puntuació de la promoció pública
El barem de puntuació que s'aplica a les sol·licituds d'habitatges qualificats en règim de promoció pública es compon de tres grups referits, respectivament, a la necessitat d'habitatge, les circumstàncies familiars i personals i els ingressos econòmics.
Per cadascun d'aquests grups s'obté una puntuació i la suma del conjunt dóna el valor total assolit per cada sol·licitud.
Les circumstàncies i puntuació del barem podran ser modificades, per a cada promoció, per acord de la Comissió d'Adjudicació.
L'acord quedarà reflectit a les normes particulars de la promoció, regint el present barem amb caràcter subsidiari.
—1 Valoració de la necessitat d'habitatge.
a) Ocupar un habitacle en condicions deficients d'habitabilitat: barraques, casetes o similars, així com habitatges la reparació dels quals importaria el 50% o més del valor cadastral de l'habitatge: 20 punts.
b) Ocupar un habitatge de superfície inadequada a la composició familiar del sol·licitant que estigui per sota de 10 m2 per membre d'unitat familiar i, en tot cas d'una superfície inferior a 40 m2: 20 punts.
Als efectes de puntuar les circumstàncies a) i b), no es tindran en compte les altes de padró en l'habitatge produïdes en els sis mesos immediatament anteriors a la data d'inici de presentació de sol·licituds.
En el cas de la circumstància b), sí que es computaran les altes de padró produïdes en qualsevol moment anterior a la data d'inici de presentació de sol·licituds, que es facin com a conseqüència de naixements, adopcions o tuteles.
c) Estar mancat d'un habitatge de propietat, lloguer o usdefruit:
Per causa d'accidents o declaració de ruïna: 20 punts.
Allotjament en habitacions rellogades, sotsarrendament, hostes o en convivència amb altres caps de família, sempre que s'acrediti una antiguitat no inferior a sis mesos en relació amb la data d'inici de presentació de sol·licituds: 15 punts.
Allotjament en habitatges cedits a precari per institucions públiques o privades, o a l'empara d'aquelles, amb una antiguitat no inferior a sis mesos en relació amb la data d'inici de presentació de sol·licituds: 10 punts.
d) Tenir iniciat un expedient judicial de resolució contractual, no imputable a la persona sol·licitant, o de denegació de pròrroga legal d'arrendament, o de denegació de subrogació pel supòsit de la disposició addicional 4 de la Llei 29/1994, de 24 de novembre,
Fins a 10 anys de contracte de lloguer:
Expedient judicial en resolució o sentència: 10 punts.
Expedient judicial en llançament: 15 punts.
Més de 10 anys de contracte de lloguer:
Expedient judicial en resolució o sentència: 15 punts.
Expedient judicial en llançament: 20 punts.
Es puntuaran també amb 15 o 20 punts, d'acord amb la durada del contracte de lloguer, els llançaments produïts en els sis mesos immediatament anteriors a la data d'inici de presentació de sol·licituds, sempre que no obeeixin a causes imputables al sol·licitants.
e) Ocupar allotjament provisional per afectacions urbanístiques o obres públiques: 15 punts.
f) Crear un nou nucli familiar o haver-lo constituït durant l'any immediatament anterior a la data d'inici de presentació de sol·licituds: 12 punts.
g) Tenir llogat un habitatge la renda del qual superi el següent percentatge dels ingressos familiars, sempre que l'habitatge constitueixi el domicili habitual i permanent i s'acrediti trobar-se al corrent del pagament:
h) Estar mancat d'habitatge o haver-ne perdut l'ús com a conseqüència d'una separació matrimonial legal, divorci o nul·litat matrimonial en els dos anys immediatament anteriors a la data d'inici de presentació de sol·licituds:
Interlocutòria de mesures provisionalíssimes o provisionals: 5 punts.
Les situacions descrites en aquest grup en cap cas no podran ser acumulades entre si i el sol·licitant al·legarà únicament les que més s'adeqüin a les seves circumstàncies.
—2 Valoració de les circumstàncies familiars i personals.
a) Antiguitat en l'empadronament o tenir el lloc de treball en l'àmbit territorial assenyalat per a la promoció:
La puntuació per aquests conceptes serà la que aprovi la Comissió d'Adjudicació i es reflectirà a les normes particulars de la promoció, regint la puntuació següent, amb caràcter subsidiari:
Amb una antiguitat inferior a 2 anys: 2 punts.
Amb una antiguitat igual o superior a 2 anys i inferior a 5 anys: 5 punts.
Amb una antiguitat igual o superior a 5 anys: 15 punts.
L'antiguitat s'entén referida a la data d'inici de presentació de sol·licituds.
Els emigrants que hagin retornat a Catalunya en el termini de l'any immediatament anterior a la data d'inici de presentació de sol·licituds: 2 punts.
Els emigrants que no hagin retornat: 15 punts.
c) Per cada membre de la unitat familiar que tingui reconegut un grau de disminució igual o superior al 33%: 6 punts.
d) Per cada fill que formi part de la unitat familiar del sol·licitant:
Menor de 18 anys, o major d'edat declarat incapacitat: 3 punts.
El còmput de l'edat s'efectuarà en relació amb la data d'inici de presentació de sol·licituds.
e) Per cada ascendent major de 65 anys que acrediti convivència continuada amb el sol·licitant durant l'any immediatament anterior a la data d'inici de presentació de sol·licituds: 3 punts.
f) Unitat familiar monoparental amb fills menors de 18 anys, o declarats incapacitats o ascendents majors de 65 anys al seu càrrec, 15 punts.
No es consideraran les altes de padró produïdes en el darrer any immediatament anterior a la data d'inici de presentació de sol·licituds; llevat de les efectuades com a conseqüència de naixements adopcions o tuteles.
g) Unitat familiar constituïda únicament per parella o sol·licitant majors de 65 anys, 10 punts.
h) Unitat familiar constituïda per parella i fills menors de 18 anys o fills declarats incapacitats o ascendents majors de 65 anys al seu càrrec, 10 punts.
No es consideraran les altes de padró produïdes en l'any immediatament anterior a la data d'inici de presentació de sol·licituds, llevat de les excepcions assenyalades en la circumstància f).
Les circumstàncies familiars descrites en aquest grup són acumulables.
—3 Valoració dels ingressos familiars.
Es computen com a ingressos familiars els percebuts pels membres de la unitat familiar en els termes que estableix l'article 4.2 d'aquest Decret:
Nivell d'ingressos de 0,5 milions de pessetes a 1 milió de pessetes: de compra-venda 10 punts, d'arrendament 20 punts.
Nivell d'ingressos de més d'1 milió de pessetes a 1,5 milions de pessetes; de compra-venda 15 punts, d'arrendament 15 punts.
Nivell d'ingressos de més d'1,5 milions de pessetes a 2 milions de pessetes: de compra-venda 15 punts, d'arrendament 10 punts.
Nivell d'ingressos de més de 2 milions de pessetes a 2,5 milions de pessetes: de compra-venda 10 punts, d'arrendament 5 punts.
Pel que fa a la valoració dels ingressos de les unitats familiars a què es refereix la disposició addicional 8 que sol·licitin ser adjudicatàries de dos habitatges qualificats en règim de promoció pública, s'aplicarà el barem anterior amb la modificació següent:
Nivell d'ingressos de més de 2 milions de pessetes a 4,5 milions de pessetes; de compra-venda 10 punts, d'arrendament 5 punts.